
1. SALTANT EL MUR 

Des de l’escola ens ensenyen bàsicament a desenvolupar la part esquerra del cervell, la lògica, els codis de d’idioma, les sumes, les restes... . El costat dret, més creatiu, va quedant minimitzat, desprestigiat, inutilitzat...

Ens van acostumant a romandre assegudes i asseguts, a aprendre els coneixements sense proves vivencials,... acabem sent una caixa de dades.

Què millor manera d’entendre la física que amb els nostres cossos? Què millor manera d’entendre les matemàtiques que contemplant visualment el que t’estan parlant? Què millor manera de recordar un fet històric que vivint-ho interpretant-ho?
 L’expressió i la creativitat a més de ser una eina increïble per a entendre i memoritzar un coneixement o experiència és NECESSÀRIA per a desenvolupar-se plenament. Com experiència personal ens dóna noves vies d’obertura interior, de coneixement personal i de plaer.
Quan se’ns plantegen propostes més sensorials que funcionals, sortim del camí conegut, deixem la casa, anem al bosc. És en aquest punt quan sorgeix allò més autèntic, l’únic camí en el qual capbussar-se en allò nou, en allò desconegut, llavors entra en joc el nostre interior normalment controlat, sostingut i diferenciador.
D’aquí neix la sorpresa d’un i una mateixa, el descobriment, la forta trobada amb la nostra frustració al trobar un obstacle i amb la nostra eufòria al trobar una nova sortida.
El procés creatiu és màgic, fa funcionar parts oblidades del cervell que et fan viure el present d’una manera única, et fan perdre el sentit ortodox del temps, et fan viure’l i inundar-lo en lloc de comptabilitzar-lo.
Aquest moment del procés creatiu és transcendental, o sigui, transcendeix a aquesta porció de temps, travessa en canal les vies de comprensió i intervé en els diferents aspectes de la teva vida.


A més d’aquest poder d’intervenció inconscient i de possible transformació, et situa com a protagonista del teu món, fa evident la teva petjada, la teva marca, el teu signe d’identitat i d’entendre la realitat.
Hem abandonat l’aprenentatge sensorial en honor d’una comprensió del món mitjançant la paraula, en detriment d’altres llenguatges no verbals, generadors també de sensacions, mons imaginaris, metàfores, símbols, sentiments i tantes altres percepcions.
Alliberar-nos del pensament i el judici és un atall cap a les emocions, l’espontaneïtat i l’autenticitat.
Respecte al paper de l’educador/a, estimular i acompanyar obre un espai molt més ampli de possibilitats que dirigir o jutjar.
Aquest plantejament situa a la mestra/e o persona dinamitzadora en el mateix plànol d’aprenentatge que les i els alumnes, i també un espai més ampli en el qual actuar, gaudir i desenvolupar-se.

 
2. QUÈ VOLEM ACONSEGUIR I COM HO FAREM!

“Si vols conèixer l’emoció mira l’acció i si vols conèixer l’acció mira l’emoció”.                                                                                                                            H. MATURANA.


Volem compartir entre tot el grup un espai, un temps i diferents maneres de fer, d’una forma integral i globalitzada, on hi haurà una barreja de diferents tipus de llenguatges: corporal, plàstics i visuals, musical..., amb una metodologia de joc, descoberta i manipulació. O sigui, un curs, taller, seminari: un punt de trobada a partir de la pròpia experiència i descoberta, mitjançant uns materials i recursos inimaginables i utilitzant tots els sentits perceptius.


Els objectius principals que pretenem són:


- Jugar, gaudir i participar en un ambient lúdic.
- Provocar processos creatius individuals i col·lectius.
- Experimentar diferents llenguatges expressius i descobrir nous materials i 

  tècniques.
- Vivenciar la relació entre l’expressió i l’emoció.
- Afavorir el treball en grup, en base al respecte, la confiança i la comunicació.


La metodologia d’aquest curs és la pròpia experimentació i descoberta: descoberta de materials, emocions, de sorpresa... a partir de les pròpies sensacions. La manipulació, audicions, el factor sorpresa, la interrelació, el joc, el deixar fer, l’intercanvi d’idees, la posta en comú i la pràctica, són el fil conductor del cursos.


Es proposa "el joc" com base metodològica per facilitar la desinhibició i predisposició al no judici, al gaudir sense buscar un resultat o producte final, o sigui, viure el procés de la vivència.


Les propostes combinaran els diferents llenguatges expressius: corporal, plàstic i visual, verbal, dramàtic...., basades en estímuls sensorials com la música, el moviment...


El joc en el procés creatiu crea un aparent "distanciament" que en realitat dóna llibertat per, conscientment o inconscientment, ser  tu mateix/a.
Segons la nostra manera d’entendre-ho, aquesta forma d’intervenció situa els participants del taller com a protagonistes del seu procés creatiu, del seu possible canvi i la seva progressiva autonomia i socialització.

I parlant del joc, és bàsic dir, com diu Maturana, que: 


” Es juga quan s’està atén a allò que es fa en el moment en què es fa, i això és el que ara ens nega la nostra cultura occidental, la qual ens porta contínuament a posar la nostra atenció en les conseqüències del que fem i no en el que fem.
Jugar és parar atenció al present. Jugar no té gens a veure amb el futur, jugar no és una preparació per a res, jugar és fer el que es fa en total acceptació, sense consideracions que neguin la seva legitimitat. Les persones adultes usualment no juguem, i freqüentment no juguem quan afirmem que juguem amb els/les nostres fills/es. Per aprendre a jugar hem d’entrar en una situació en la qual no podem sinó parar atenció al present.
El joc en els éssers humans és una actitud fonamental que es perd fàcilment degut a què es requereix innocència total. De fet, qualsevol activitat humana feta amb innocència, això és, qualsevol activitat humana feta en el moment que és feta amb l’atenció en ella i no en el resultat, viscuda sense propòsit ulterior i sense una altra intenció que la seva realització és joc, qualsevol activitat humana que és gaudida durant la seva realització pel fet que l’atenció del que la viu no va més enllà de la pròpia activitat és JOC. Deixem de jugar quan perdem la innocència, i perdem la innocència quan deixem d’estar atents al que fem i comencem a pensar en les conseqüències de les nostres accions, o en alguna cosa més enllà d’elles, mentre encara estem en el procés de realitzar-les.” (MATURANA)

 3. L’EXPRESSIÓ PLÀSTICA I VISUAL

Des de sempre l’expressió plàstica ha estat una necessitat humana, una manera de interpretar, analitzar i entendre la nostra realitat.

Hi ha proves ben antigues tal com les pintures de les coves d’Altamira, representant escenes de la vida quotidiana dels éssers humans d’aquella època.

Hi ha una relació íntima entre l’obra d’art i la persona que la realitza. “Íntim” ve de la paraula llatina “interior”. És íntim allò que es troba en el més profund d’un objecte o persona i que està lligat a la seva existència. Per tant, entenem l’art o l’expressió artística com una necessitat humana i no com un fenomen estètic o cultural.

Molta gent al començament del curs diu : « jo no sé dibuixar ». Fantàstic! Has arribat al curs adequat. Aquí no ens interessa el grau de «sapiència» o de tècnica. Aquí, ens ocupem només d’«expressar», i l’expressió és una condició innata a l’ésser humà, totes i tots som capaces d’expressar i crear. I el que és millor: gaudir del procés de creació.

A més a més, pensem que tota creació té una bellesa poètica intrínseca indiscutible. Així, eliminats els termes  tècnics: «ben fet/mal fet» i els  estètics: «bonic/lleig», podem passejar tranquil·lament pel plaent camí de l’expressió.

Et convidem a deixar a un costat els prejudicis pel que es refereix a la creació artística, els valors preconcebuts estètics, els estereotips..., que provoquen que refem o reproduïm només allò conegut i no ens atrevim a sortir-nos del cànon establert.

I et proposem el camí més fàcil, tant en  criatures com en adults: el joc. El joc ens dona l’obertura necessària per deixar-nos sorprendre’ns i experimentar amb els diferents materials i amb les nostres possibilitats manipulatives i expressives.

En un espai de joc acceptem totes les manifestacions i possibilitats que emergeixen i descobrim que totes i tots podem fer i dir coses; i, ens permet transformar les experiències prèvies “ no sé dibuixar, no sé expressar” en el gaudiment perceptiu i emotiu que té tota expressió.

Quan una persona es permet jugar i crear, els prejudicis i les pors cauen.

Aquest curs  és una invitació a tocar, a jugar, a manipular, sentir, experimentar, deixar fluir la intuïció i l’espontaneïtat natural.

Et convidem:

· A dialogar amb els diferents materials, amb pintures, pigments, papers, teles..., a relacionar-te amb ells, tocar-los, olorar-los, barrejar-los, sentir la seva temperatura, la seva consistència, la textura, el color i el seu temperament...

· A dialogar amb l’espai, la línia traçada, el punt, la corba, el volum, les diferents melodies de la nostra composició...

· A dialogar amb les companyes i companys, la nostra retrobada física, el contacte, la interacció i la creació conjunta....

Una proposta del taller podria ser deixar-nos portar per les diferent músiques i amb les mans dibuixar el que ens inspiren. Després mirem el que hem fet i observem: tota composició té el seu ritme, la seva melodia, la seva càrrega emotiva i la seva bellesa. Quin color he escollit? Quin tipus de traç he fet? Quina emoció em transmet?

Partim d’una proposta, d’un estímul, i a partir d’aquí treballem amb diferents materials: pintura, fang de colors, sorra, pigments, cartró, farina i aigua, corda, paper...

També juguem amb la llum i el color, elaborant diapositives de manera artesana, amb marcs de diapositives desmuntables, paper d’acetat, pigments alimentaris, aigua, fils... I creem un petit quadrat que ampliat amb el projector agafa una dimensió màgica i sorprenent, formes curioses i colors en moviment. També podem projectar les diapositives a sobre d’un paper continuo blanc i transformar la imatge projectada amb pintures de colors.

I treballem de manera interdisciplinari amb els diferents llenguatges, de manera que una creació plàstica pot servir d’estímul per a una propera creació corporal o lingüística, i a l’inrevés.  Un exemple il·lustratiu: A partir d’una projecció sobre fons blanc juguem amb el cos, ballant amb els colors projectats a sobre el tors o interpretant formes corporalment suggerides pel propi quadre, o inventant històries i personatges suggerits per la composició utilitzant el joc dramàtic.

D’aquesta manera tota creació artística no és només un bell resultat, per poder mostrar o penjar a la paret, sinó un interessant procés creatiu que pot desencadenar altra nova creació.

«La infància continua sent aquell moment de la vida humana en la qual, l’art, en totes les seves formes, pot ser viscut literalment com una manera de ser”. Georges Jean.

Tothom hem viscut l’astorament que experimenta un infant el relliscar el llapis i veure dibuixada la seva primera línia sobre el paper. Una línia que ell o ella dirigeix .

Més endavant, veiem com passa del gargot al dibuix simbòlic. En aquest pas, l’infant descobreix un fenomen bàsic en l’art: el símbol realitzat pot representar algun objecte o persona del seu entorn, la seva mare, el seu pare, el seu gos, casa seva...

Poc a poc, les imatges artístiques de l’infant es tornen més i més complexes, reflectint el seu creixent coneixement i la seva percepció del món. I pot ser començarà a utilitzar els seus dibuixos per contar històries, solucionar problemes i expressar sentiments.

Dibuixar és una manera d’explicar, d’entendre, de fer patent, d’interpretar el teu entorn, les teves emocions i els teus sentiments. Es necessari incloure en la educació totes les actituds de les que venim parlant: eliminar els judicis estètics, estimular processos creatius, observar, ser persones obertes i flexibles a les manifestacions expressives que puguin sorgir en l’aula i acollir les emocions que comportin, tant de les criatures com de les persones educadores.

Es tracta d’obrir els ulls al món, i al “jo” interior. Aquest ampli espai ens permetrà lliscar entre la realitat i la imaginació, desencadenant milers d’aventures expressives i sensorials.

Es hora de proclamar que l’art no és un fenomen ornamental en la vida, sinó un dels motors més grans de la imaginació humana.

I com va dir André Breton: “ la imaginació és allò que tendeix a convertir-se en real, i d’ella neix la línia blanca sobre fons negre que anomenem pensament”

4. EXPRESSIÓ CORPORAL

“La consciència humana individual sorgeix en el nen o nena amb el desenvolupament de la seva consciència corporal a l‘aprendre el seu cos i acceptar-lo com el seu domini de possibilitats a l’aprendre a viure amb si mateix i amb els altres en el llenguatge. Aquest procés té lloc com un aspecte normal del desenvolupament en el qual el nen assoleix la plenitud de la seva integritat biològica, senso-motriu, emocional i intel·lectual, només si ell o ella viu en la total confiança que la total acceptació implica”     HUMBERTO MATURANA

...i entenem que moltes vegades és la pròpia escola la qual no afavoreix aquesta total confiança per no mostrar-li tampoc una total acceptació...

A la classe, durant una estoneta de joc lliure, l’Eric decideix que ha de córrer al voltant de les taules on dinem, com gairebé sempre, en sentit contrari a les agulles del rellotge, de reüll, i mentre acaba de preparar-me un cafè al racó de la cuineta, la Jana el veu i sent la necessitat d’unir-se a ell; la Coral està construint una torre que gairebé ja és més alta que ella, la deixa i s’hi incorpora... així fan també la Irene, el Xavier - buscant primer la mà del Sandro, com fa sempre des que aquest se la hi va oferir una vegada perquè no s’acabava “d’animar”-, la Nayara, l’Izan, la Lia... i jo els miro - amb una mica d’enveja cap a la seva espontaneïtat i naturalitat- mentre acabo de prendre’m el cafè... Altres dies observo com busquen braços i abraçades quan els necessiten, o els diuen que no quan la necessitat surt d’una altra persona i no coincideix amb la seva, com  ballen per la classe connectant amb la seva pròpia expressió primitiva, repeteixen les curses en cercle, salten, criden... com, al despertar de la migdiada, dediquen uns minuts a estirar-se “escoltant el cos”... i continuo sentint enveja i ganes de fer-ho, de buscar l’espai en el qual tot això sigui acceptat també en el món dels adults.

Deu ser que poc a poc aquesta espontaneïtat es va i l’anem modelant, canalitzant, controlant... de tal manera que es va perdent i és a l’edat adulta; i, quan intentant recuperar-la, ens bloquegem, la racionalitzem i ens queda llunyana en el temps i en l’espai...

Pensem que des de l’escola (i des dels nostres cursos traslladant-ho a les persones adultes) s’ha de treballar en una línia que permeti a les criatures continuar desenvolupant aquesta capacitat innata. Per afavorir-ho, podem prendre com a eina el joc (lliure, simbòlic, dramàtic) ja que es tracta del principal mitjà per aprendre, gaudir i comunicar-se, convertint-se també en una manera d’expressar-se. Pensem també que, com a adults, tenim aquestes mateixes necessitats, quantes vegades ens hem “descobert” ballotejant per casa sense haver d’escoltar cap música o ens hem aguantat les ganes de demanar una manyaga... De la mateixa manera, ens passa en els tallers quan traiem una tela gran de colors o un paracaigudes i juguem a donar-li vida a través de les nostres mans, cos, moviment. La música es va animant, el grup es va “escoltant i trobant” sense necessitat de parlar, el to va pujant... i es transforma en una casa, ara ballem ràpid, ara unes quantes persones desapareixen per sota, ara s’escolten crits, riures... i ens emocionem, i vivim aquestes emocions, i canalitzem la ràbia o l’alegria a través del cos, i anem resolent corporalment diferents necessitats, cadascú les seves però sense perdre un ritme conjunt, i ens sentim properes a tot això que les criatures també viuen, i entenem com l’expressió corporal és el llenguatge innat del cos, el nostre primer llenguatge, a través del qual  expressem sentiments, emocions, sensacions i pensaments, tenint la possibilitat d’integrar-lo amb altres tipus de llenguatges, que es tracta d’un mitjà de comunicació que utilitza l’element més natural i proper al ésser humà, el seu propi cos, la capacitat per a manifestar-se tal com som davant del món exterior a través d’un llenguatge propi, el llenguatge del cos. Llenguatge que anem configurant per gestos, postures, moviments, contacte corporal, la mirada, l’orientació a l’espai...; i arribem a la conclusió de com n’és d’important conèixer el nostre propi cos, per a així poder arribar a interpretar i donar respostes als missatges dels processos comunicatius que vénen de “els altres cossos”.

I ens adonem també que les nostres creences, actituds i valors tenen molt de pes en la nostra manera d’estar, de fer, d’actuar, d’intervenir, sobretot les que vénen des de la corporalitat. Per això ens preguntem quines haurien de ser les nostres actituds davant del grup i l’expressió corporal lliure, actituds que ens duguin a disposar del nostre cos d’una manera més clara, prenent consciència de les relacions tònic-emocionals, i considerant que ens porten a una forma d’actuar transversal en tots els tipus de llenguatges expressius, però que al parlar d’expressió corporal cobra més importància. Així, i seguint les pautes que es proposen des de la pràctica psicomotriu, podem reflexionar sobre l’escolta, l’autoritat, l’empatia i el llenguatge. 


Les formigues han vingut avui a la classe amb la seva educadora. Aquesta, al veure que unes quantes criatures estan a dalt de les cadires ballant amb teles, em pregunta si “les deixo”. Clar!, contesto. No tenen un altre lloc per poder grimpar, guanyar altura, buscar l’equilibri, sentir “el buit” al saltar... Des que va començar el curs ho fan i mai ha passat res. A la seva classe està prohibit, deu ser que ella té por a les altures...?


Al parlar de l’escolta ens referim no solament a la auditiva, sinó també a la corporal, què ens estan “dient” quan la relació amb l’altre ve només a través de mossegades, cops, quan a les sessions de psicomotricitat necessiten sempre la contenció d’una caseta, o fer de llop, bruixa, superheroi... per això l’escolta ha de ser activa, hem de saber parar-nos per atendre i entendre el que està passant. La nostra autoritat haurà d’ajudar a contenir i donar una seguretat física i afectiva tal que permeti el ple desenvolupament de l’expressió corporal, tenint en compte també l’ambient i utilitzant uns límits clars, naturals i necessaris, sense oblidar, com diu Rebeca Wild, que la llibertat i els límits són dos conceptes que han d’anar de la mà i que estan relacionats íntimament amb altres dos: amor i respecte. Haurem de saber posar-nos al lloc de l’altre, tractar de comprendre els seus sentiments però sense oblidar ni “traslladar” la nostra emocionalitat, és a dir, empatitzar, observant, interpretant i actuant. Finalment, el llenguatge, buscant la coherència entre el llenguatge verbal i no verbal, evitant jutjar i avaluar, sent conscients de quan expressem els nostres propis desitjos, sentiments i idees per enunciar-los en primera persona.


”Tenen el seu cos tan a prop del meu cap que no sé què dir...  és més fàcil deixar que em toquin... M’agrada com la Gina, amb els seus 5 anys, és incapaç d’aguantar-se les ganes d’abraçar... i com m’abraça. Ens vam presentar oficialment la setmana passada. L’altre dia va aparèixer per la meva classe i amb una gràcia sorprenent va inundar la conversa... vam parlar de finestres, motxilles i castanyes...  semblava que ens coneguéssim de sempre, que ens haguéssim estimat tota la vida...”          No sé què dir...        
      Romina Pérez Toldi

5 L’EXPRESSIÓ LINGÜÍSTICA I COMUNICACIÓ.

El desenvolupament humà reprodueix una lògica funcional. El procés de construcció de l’ésser humà té les seves regles i és fonamental que siguin respectades per poder créixer harmoniosament. 


Quan una criatura ens brinda un somriure o una ganyota d'enfadada  a la classe, podem interpretar l’emoció que ens comunica. El fet que no ens ho comuniqui verbalment no significa que no ens ho comuniqui. Un infant que encara no té la capacitat verbal desenvolupada mereix tot el respecte per les seves possibilitats comunicatives. 


L’Aarón arriba a classe amb cara d'empipat. Podem saber que no ha tingut un bon despertar, que estarà inquiet o apàtic, que necessitarà desfogar-se... i intentarem animar-lo, comprendre’l... sempre respectant la seva necessitat d’expressar l’empipament. No obstant això, sovint “etiquetem” els infants de moguts, entremaliats... sense parar-nos a pensar que totes les accions són motivades per una emoció, pel que necessitem parar-nos a observar, escoltar i acompanyar els infants. 


Madurar requereix un ordre, unes funcions es desenvolupen abans que d’altres. Les criatures són la prova més propera. Quan encara no parlen no significa que no expressin, ho fan amb el seu cos. Expressem des que naixem. 


El nostre cervell s’estructura en aquest ordre biològic en tres capes: 


La més profunda és el cervell reptilià, encarregat dels comportaments més automàtics lligats al domini del territori, la supervivència… Recobrint  aquest està el límbic, l'univers de les emocions, l’afectivitat i la sexualitat. I finalment ens trobem el neocòrtex responsable de les funcions intel·lectuals. 


La motricitat dels infants és l’expressió de la conducta humana: el moviment no és només una reacció reflexa a causa de la contracció dels músculs. 


Els nostres actes estan plens d’intenció, són la comunicació d’una vivència sentida. Els gestos, la comunicació no verbal no són alguna cosa aleatòria o casual, sinó que construeixen el vehicle amb el qual manifestem les emocions i sentiments que a una etapa posterior podrem arribar a verbalitzar amb paraules. El llenguatge no és sinó una traducció de la comunicació no verbal.

A l’etapa pre-lingüística a través del plor, la mirada, la carícia, el somriure... s’estableix una comunicació que la persona adulta rep i emet des de l'escolta activa i el respecte. 


Dintre del procés d’individualització del infant és bàsic la interacció amb l’exterior des del seu propi cos, és a través del cos que l’altre s’apropa i dialoga. Si el meu cos no sent pessigolles, carícies, la tendresa d’una mirada, la descarrega física de la ira... no podré posar paraules a res d’això perquè ho desconec. I així, creixem en aquesta societat occidental que ens nega un munt d’experiències, i ens fa persones adultes desconnectades de les nostres emocions a les quals no sabem posar nom i està prohibit mostrar. 


L’expressió lingüística comprèn les múltiples formes d’expressió d’una llengua. Parlar, llegir, escriure o escoltar els nostres propis pensaments són manifestacions d’aquestes emocions.


És bàsic parlar amb les criatures, encara que elles encara no puguin fer-ho, per que s’habituïn al so de la veu, l’entonació, fins i tot per que vagin assimilant paraules. 


Per exemple, si estem menjant i l’infant requereix un tros de pa, fent un gest, 
contestarem dient-li: - Què vols? Pa? 

Així, un dels objectius de l’etapa pre-lingüística és que l’infant ens comprengui i vagi al seu ritme adquirint una competència lingüística. A partir dels dos anys, més o menys, l’infant comença a utilitzar paraules per a després elaborar estructures lingüístiques més complexes a través dels tres nivells lingüístics: fonètica, gramàtica i semàntica. 


L’adquisició de la competència oral lingüística es basa principalment en dos processos didàctics: la conversa i la narració. 


A través de la conversa les criatures coneixen el món, adquirint lèxic i estructures lingüístiques, referents lingüístics importants per els seus esquemes de coneixement. 


Parlar a classe, verbalitzant les situacions que van donat; dedicar un temps a conversar tant a les situacions comunicatives espontànies, com a altres dirigides o programades, és bàsic per a l’adquisició de lèxic i estructures lingüístiques. 


La narració és l’altra eina indispensable per recolzar aquest procés de maduració. Així mateix, a més de l’aportació del llenguatge en si, la narració ha estat durant segles el vehicle de transmissió de valors, normes i hàbits de cada cultura.

Provocar la creació d’històries a les quals apareguin els conceptes, valors… que desitgem transmetre ens dóna l’oportunitat de regalar la nostra visió del món als infants. I no té cap sentit, des del nostre punt de vista, parlar a les escoles d’igualtat, educació per la pau... si després expliquem històries als infants en les quals apareixen el masclisme, l’enveja, la lluita de poder... 


Podem escriure històries i explicar-les; podem inventar-les amb les criatures; poden inventar-les elles i ells... La nostra proposta es basa en diferents pretextos: imatges, creacions i emocions pròpies, paraules... que ens porten pels camins de la imaginació, l’absurd, la transformació de la realitat, el joc... a escriure i narrar les nostres pròpies històries, amb un sol eix bàsic, l’estructura dramàtica: inici, nus i desenllaç. 


Interrelacionarem l’expressió lingüística amb altres llenguatges com l’expressió dramàtica, la plàstica i la música. Tot això per gaudir d’una de les formes d’expressió més utilitzada pel conjunt dels éssers humans, no sempre en honor a la creació col·lectiva i el respecte, que sí són absolutament bàsics a la nostra proposta educativa.

 6.LA MÚSICA.

“Sóc ciència i màgia, quimèrica, etèria. No vinc de cap lloc, vinc de totes les parts.”

La música ens acompanya sovint a les nostres vides (ja des de dintre del ventre matern),  des de ben petites i rememorem o recordem certes situacions acompanyades de música, ens ve a la memòria aquella persona, aquella abraçada, aquella pèrdua, aquell viatge, aquella mestra, aquella pel·lícula... És per això, que per a nosaltres, la música és so, silenci, expressió, creació, afectivitat, emoció, comunicació, moviment, quietud, introspecció, individualitat, col·lectivitat, interrelació amb altres llenguatges, records, transformació...

Molt sovint ens trobem amb persones que assisteixen als cursos i en sentir parlar de que farem, escoltarem i ballarem músiques ens diuen: - No tinc oïda, no se ballar, no sé cantar... . I, no es tracta de saber sinó d’escoltar i expressar-la. Ja ho va dir Pascal d’una forma més poètica: Hi ha raons del cor que la pròpia raó ignora.  Això és sentir i transmetre la música!.

La música ens porta a expressar-nos, a tenir consciència de sensacions i emocions, per això hem de tenir la llibertat i confiança d’exterioritzar, el que ens aporta, ja sigui mitjançant moviments del cos, a nivell plàstic,  mitjançant l’escriptura, en solitud, en companyia, lent, ràpid, pausat..., sense jutjar les emocions que ens aporta i la seva forma d’expressió, tot està interrelacionat. 

Per això, és convenient saber que quan es proposa deixar-se anar, compartir, sentir la música (respectant tota acció, decisió i lliurement), conscient o inconscientment, sorgeixen espontàniament alguns elements que configuren el llenguatge musical: intensitat, duració, timbre, alçada, pulsació, ritmes, expressivitat, creativitat... És llavors quan la gent se n’adona que tothom sabem de música. És llavors quan descobreix que sap portar una pulsació amb el cos, que es mou ràpid o lent deixant-se portar pel ritme i la sensació, que trepitja fort quan hi ha una forta intensitat de timbals i en canvi vola i llisca quan sent una melodia suau, que distingeix timbres, veus.. Tot això és viure la música i així és com la viuen els infants.

Hi ha altres canals de comunicació, de llenguatges expressius, de compartir amb altres cossos totes aquestes característiques: danses de tot tipus, massatges, jocs, emocions sentides a l’hora de utilitzar el llenguatge plàstic i visual, performances, teatre, contes, escriptura. Tot això des de la individualitat, arribant a la col·lectivitat, fent una composició artística, duradora o efímera, compartint el procés, l’experimentació, el desenvolupament creatiu. Amb i dins la música han brollen infinites percepcions i emocions i això ens ajuda a entendre la música d’una altra forma i a gaudir-la amb llibertat i estima pròpia.

La música té una expressió i una creació, una exploració de recursos que fa que es desenvolupi una agudesa perceptiva, una consciència de sensacions. Genera automàticament una improvisació lliure i espontània, pot ajudar-nos a desenvolupar altres idees musicals, artístiques i escèniques, tot això amb plena llibertat, sense prejudicis ni judicis expressius, tenint confiança en el nostre potencial, amb flexibilitat, amb escolta i sobretot amb una gran autoestima de creació, d’acció i imaginació.

Dit tot això, no hem d’oblidar la part d’afectivitat, molt important quan experimentem i desenvolupem l’expressió, la comunicació, la creació i la consciència creativa.

A continuació proposem algunes formes, d’entre les moltíssimes que n’hi ha que ens conviden a expressar-nos i jugar amb la música:

Escoltar, imitar, reconèixer, reproduir sons: del cos, de la natura, mecànics, dels objectes. Cançons i músiques d’arreu de món, èpoques i diferents tipus de músiques. Ballar espontàniament. Ambientació sonora de contes. Saber on s’origina el so: d’on ve. Contrastar so i silenci. Danses. Moviment corporal. Objectes de diferents materials. Diferents veus. Instruments musicals: percussió, de vent, de corda. Diferents sons del cos. Reproduir: sons forts, fluixos, mig forts..., moviment corporal, pintant, reproduir sons aguts i greus veus femenines i masculines, instruments contes.

Dit en paraules de Walter Sorell:"Aún antes que el género humano encontrara los medios artísticos formales para expresarse, él supo gozar de la sensación de dar un paso, girar, balancearse, mecerse, zapatear, y saltar; simplemente porque hay una infinita alegría en danzar. Danzar es un medio para canalizar la abundancia de su energía, es un modo supremo de expresarse".

La música i la dansa van agafades de la ma. La nostra proposta són les danses lliures i espontànies.  Les danses lliures o espontànies són creades a partir de la improvisació, encara que poden ser treballades de manera que es tornin en danses fixes. Són riques per l’exploració i descoberta  de nous moviments.

La forma espontània de la dansa és una experiència estètica que té els seus orígens en la capacitat de les persones per vivenciar emocions i idees que li donin sentit a la realitat. Aquest tipus de dansa afavoreix el desenvolupament de la imaginació, a la presa de decisions, a la comunicació, etc. 

Les danses reglades es caracteritzen per tenir establerts uns patrons i unes estructures espacials i de moviment. Aquests tipus de danses són una excel·lent activitat de desenvolupament psicomotriu, afavoridores de la coordinació general i específica, la lateralitat, l’actitud corporal, la bona organització espacial i temporal, la memòria, l’atenció,... Són un gran recurs d’expressió, comunicació i eduquen en el plaer i en el sentit estètic, respectant cada cos com una individualitat plena de respostes i moviments. 

D’altra banda, les danses reglades col·lectives són activitats humanes universals que tenen caràcter cooperatiu i, per tant, són un excel·lent vehicle per establir relacions de cohesió grupal i obrir-nos una porta plaent al coneixement d’altres cultures des de la perspectiva de l’intercanvi i el diàleg, generant la curiositat imprescindible per motivar nous aprenentatges interdisciplinars. En paraules de Mikel Aranburu, “la danza es expresión primaria que ha servido para evocar y exorcizar las fuerzas de la naturaleza para protegernos de los males, asegurarnos la fertilidad y fecundidad de la tierra, animales y personas, solemnizar las relaciones sociales y divertirnos. La danza no es sino un grado elevado e intenso de la vida que cada pueblo alienta, de acuerdo a  su temperamento, en universal sintonía con los demás”. 

Quan ballem, la nostra acció motriu acció motriu té lloc en un espai i en un temps, i aquests coexisteixen com factors inseparables del moviment, des del més mecànic fins el més simbòlic o expressiu. Les danses col·lectives ens empenyen a gaudir i apropiar-nos dels espais de forma lliure, o bé dibuixant grupalment formes lineals, circulars,... , a partir de les quals es poden crear d’altres. Qualsevol acció corporal es pot analitzar mitjançant les formes d’utilitzar  l’espai: Espai propi, espai distant. Direccions i nivells de passos  i gestos. Extensió dels gestos i passos. Trajectòries. Formes del gest.

D’altra banda, totes les accions motrius requereixen un grau d’energia determinat. La qualitat del moviment està determinada per la manera com es utilitzada la energia. En ressaltarem dues: la forta i la dèbil. Un moviment és fort quan l’esforç muscular és de tensió i no de relaxació. En canvi, quan preval la relaxació muscular el moviment és suau o dèbil. Podem classificar diversos moviments en funció de l’energia emprada en ells: pressionar, colpejar, cargolar-se o enfonsar serien moviments forts. En canvi oscil·lar, surar, teclejar o lliscar  pertanyerien al grup de moviments dèbils. Una altra qualitat bàsica del moviment és la fluïdesa. Segons aquesta, el moviment pot ser continu (quan el grau de energia és regular i constant, sense agitació o estrebades) i discontinu (quan dona una sensació constant de pausa i moviment).

(La interacció entre el treball d’expressió corporal i la música)

Sovint dediquem poc temps dins la nostra tasca com a docents a interrelacionar les diferents àrees entre elles, quan és més que sabut que la interrelació entre aquestes optimitza l’aprenentatge de les mateixes. Una àrea que, a més a més, queda sovint minimitzada per les àrees troncals (per anomenar-les d’alguna manera), és l’expressió corporal, aspecte de gran importància per desenvolupament de l’infant. I un clar exemple és com podem vivenciar, gaudir de “la vida és bella”, amb els gestos, les mirades, les abraçades... Una música que ens emociona a partir del gest, de la música i de les emocions a compartir.

Per concloure aquest bloc, remarcaríem que tots el llenguatges s’entrecreuen i en són un. Podem vivenciar la música mitjançant el llenguatge plàstic i visual, mitjançant l’escriptura creativa i el llenguatge corporal d’una forma interdisciplinar i afectiva.

Esperit i cos, ombra i llum, donem tombarelles i fent  poesia escrita en l’aire, cel i terra, fantasia calidoscòpica.

7. EMOCIONAR-NOS I EMOCIONAR.

“La motivació és  la sensació o l’energia que impulsa a les persones a actuar en una direcció determinada.”

El terme afectivitat prové d’estar afectat; l’afectivitat fa referència, per tant, al fet de què en totes les situacions conscients, l’ésser humà té dades de la seva pròpia vivència interna amb respecte a la ressonància i grau en què aquesta situació influeix sobre ella. Entenent l’expressió de situació vital conscient en el sentit ampli i simple de adonar-se que hi ha alguna cosa que ens afecta, no pressuposa, per tant, la possibilitat d’una descripció precisa i detallada de la situació.

La vida afectiva compleix tres funcions bàsiques importants:

· Funció energètica: L’afectivitat dóna a l’ésser humà, junt amb la motivació, la força, l’impuls, l’energia per a la posta en marxa de l’activitat.

· Funció de signe: L’afectivitat indica el propi estat d’ànim i el dels demés i ens proporciona una informació essencial per a l’adaptació i la supervivència.

· Funció de valoració de les situacions: En relació amb la dada afectiva, les diverses situacions tenen una equivalència peculiar: són agradables, desagradables, indiferents... originen tensió, tristesa, alegria...

Les emocions i sentiments constitueixen vivències afectives fonamentals.

Emocions:  Són vivències afectives que apareixen de manera brusca, en forma de crisi més o menys passatgeres, més o menys violentes. Es posen en marxa, generalment, per un estímul extern i van unides a manifestacions de caràcter orgànic: rubor, suor, plor... Inicialment estan lligades a la interacció amb les persones pròximes de l’entorn: amb els fets biològic, paulatinament es va ampliant el marc de la seva actuació i també la diversificació de respostes. Tants les emocions agradables com les desagradables són necessàries per al desenvolupament equilibrat de la personalitat: tant infantil com adulta. Afecte, por, curiositat, ira, gelosia, alegria... seran, entre d’altres, les manifestacions emocionals més freqüents, tant per a la infància com per a les persones adultes.

Sentiments:  Són vivències més estables i “duradores” que les emocions i més complexes. Es pot parlar de sentiments lligats al jo: autoestima, vanitat, orgull, egoisme...; i sentiments dirigits a altres persones i/o objectes: amistat, simpatia, sociabilitat, cooperació, estima...

Dit tot això, és bàsic per a nosaltres que en els nostres jocs, activitats, relacions, accions, mirades, expressió, imaginació, creativitat...,  tenir molt en compte les emocions i els sentiments com una eina intrínseca a tota relació humana. Durant el transcurs de les nostres sessions (interdisciplinàries i globalitzades) creiem en el respecte i la llibertat individual. I que cadascuna s’expressi sense prejudicis, sense jutjar, com bandera les emocions compartides.

Per això, entenem que és molt important no reprimir les emocions. Tant si les vivim com agradables o desagradables, poden ser el motor d’expressió a través dels diferents llenguatges: el cos, la paraula, la plàstica, la música, la col·lectivitat, el joc, el moviment.

És fonamental aprendre a reconèixer i respectar el nostres sentiments i emocions, així com els de les altres persones que conformen el grup.

Creiem que l’alegria és una emoció contagiosa i hem de motivar-la i afavorir-la al màxim possible. També creiem que hem d’acceptar la tristesa com un sentiment normal i necessari sense avergonyir-nos, però sense utilitzar-la com a un escut d’excuses que no ens permetin avançar.

I dit tot això, aquest taller, curs..., el que sigui, ens pot ajudar a tothom, a tenir més recursos que ens ajudin a organitzar la nostra vida de manera saludable; i a compartir i a descobrir tot el nostre potencial personal, així com el dels demés i de l’entorn, a ser optimistes, a treure i creure en la nostra creativitat, el nostre somriure, i el plaer de gaudir de totes les arts proposades i totes les que puguem descobrir.

LA MIRADA ÉS UN CONTENIDOR D’EMOCIONS, DE SENSACIONS I SENTIMENTS, PER TANT REGALEM MIRADES, ABRAÇADES I SOMRIURES.

